Ta nuu iyaꞌa ikuvi takuan,
ta kuaꞌan Jesús chiꞌin ndochaꞌa‑ra nuu ñuꞌu ñuu Judea,
ta yukuan ichindyaa‑ra chiꞌin‑chi,
ta sakuandutya‑ra chii ñayɨvɨ.
Ta sakuandutya tuku Juan chii ñayɨvɨ nuu ndyaa ñuu Enón yatyin ñuu Salín tyi yukuan kuaꞌa ndutya yɨꞌɨ.
Ta kuaꞌa loko ñayɨvɨ chaa ta chandutya‑chi
tyi kumañi‑ka kɨꞌɨ Juan vekaa.
Yukuan ta ikichaꞌa kataꞌan yuꞌu uu taꞌan ndochaꞌa Juan chiꞌin ñayɨvɨ judío kuenda cha‑saꞌa ñayɨvɨ judío ñuu‑chi tyi ndundoo‑chi nuu Ndyoo.
Ta kuaꞌan‑chi nuu ndyaa Juan,
ta ikaꞌan‑chi,
ta katyi‑chi:
—Mastru,
ra‑ichindyaa chiꞌun inka chiyo yutya Jordán,
ra‑ikaꞌun tuꞌun,
sakuandutya tuku‑ra chii ñayɨvɨ,
ta tandɨꞌɨ‑chi kuaꞌan nuu ndyaa‑ra.
Ta inakaꞌan Juan,
ta katyi‑ra:
—Ñaꞌñi cha‑kuvi ñiꞌi‑yo tatu makuꞌva Ndyoo taꞌvi.
Ta suu‑ñi maa‑ndo kuvi cha‑ndaa tyi ikaꞌín tyeꞌen:
“Yúꞌú tyi ña‑suu Cristo kuí tyi ra‑vachi ityi nuu‑ka kuí.”
Ta kuakaꞌín nuu kuꞌva saꞌa ñayɨvɨ nuu iyo viko tandaꞌa tyi ra‑iyo viko,
chii‑ra kuvi ñaꞌa kuatandaꞌa chiꞌin‑ra.
Ta ndatu aminku‑ra kuñisoꞌo‑ra tatyi‑ra,
ta kuakusɨɨ‑ra nakuñisoꞌo‑ra.
Ta takuan kusɨɨ iñí tyi chaichaa‑ra.
Ta ñiñi taꞌan‑chi nduu‑ra ra‑kaꞌnu‑ka,
ta yúꞌú tyi kuanduloꞌí.
Iꞌya kuvi tuꞌun sɨkɨ ra‑vachi ityi andɨvɨ
’Ta ra‑vachi ityi andɨvɨ,
ra‑kaꞌnu‑ka kuu‑ra cha‑kuvi tandɨꞌɨ ñayɨvɨ.
Ta ñayɨvɨ iyo nuu ñuꞌu ñayɨ́vɨ́,
kuenda nuu ñuꞌu ñayɨ́vɨ́ kuu‑chi,
ta kaꞌan‑chi tuꞌun iyo nuu ñuꞌu ñayɨ́vɨ́.
Ta ra‑vachi ityi andɨvɨ kaꞌnu‑ka ra‑kuu‑ra,
ta nakaꞌan‑ra cha‑ndaa cha‑indyeꞌe‑ra ta cha‑ichiñisoꞌo‑ra,
soko ña‑yoo‑ñi chinu iñi tuꞌun nakaꞌan‑ra.
Ta ñayɨvɨ chinu iñi tuꞌun nakaꞌan‑ra,
kuu‑chi cha‑ndaa tyi Ndyoo,
ra‑kaꞌan cha‑ndaa kuu‑ra.
Tyi ra‑ityandaꞌa Ndyoo,
tuꞌun Ndyoo kaꞌan‑ra tyi ña‑tuvi nuu ndɨꞌɨ cha‑chaꞌa Ndyoo Tatyi Ii‑ra chii‑ra.
Ta Sutu‑yo Ndyoo kuñi‑ra chii seꞌe‑ra,
ta inakuꞌva‑ra tandɨꞌɨ cha‑iyo chii‑ra chii seꞌe‑ra.
Ta ñayɨvɨ chinu iñi chii Seꞌe Ndyoo kuañiꞌi‑chi ñayɨ́vɨ́ chaa cha‑mandɨꞌɨ,
soko ñayɨvɨ ña‑chinu iñi chii‑ra,
mañiꞌi‑chi ñayɨ́vɨ́ chaa tyi ndyaa cha‑xaan iñi Ndyoo sɨkɨ‑chi.